इस संदर्भ में यह कहना आवश्यक है कि भारतीय व्यवसायी स्वार्थी या संकीर्ण विचारों वाले ऐसे व्यक्ति नहीं हैं, जो सिर्फ अपने व्यवसाय और लाभ की चिन्ता करके चुप रहना श्रेयस्कर समझते हों। बल्कि नेताओं की तरह इन्हें भी पालतू बना लिया गया है। अगर देश के दिग्गजों का यह हाल है, तो आम जनता की हालत का अंदाजा लगाया जा सकता है। उसके लिए तो स्वतंत्रता की परिधि रोज ही छोटी होती जा रही है। स्वतंत्रता के दो मुख्य घटक होते हैं : अभिव्यक्ति और आस्था की स्वतंत्रता; तथा कार्य करने की स्वतंत्रता। पहली स्वतंत्रता के अंतर्गत किसी कलाकार को अपनी कला का प्रदर्शन करने, लेखक को लिखने, फिल्मकार को फिल्म बनाने आदि की स्वतंत्रता आती है। इससे यदि किसी को बुरा लगता है या भावना आहत होती है, तब भी इस स्वतंत्रता को बाधित नहीं किया जाना चाहिए। दूसरे प्रकार की स्वतंत्रता में आर्थिक या यौन संबंधी गतिविधियां आदि आती हैं। अगर ये दूसरे को हानि पहुँचाती है, तो इसे जरूर रोका जाना चाहिए।